JY LEES NOU Langebaan: Drink boetiekbier
Elke tweede dorpie het 'n mikrobrouery waar brouers met gort en hop 'n unieke kontreibier aanmekaar probeer slaan. By Black Eagle Brewing Co., in 'n ou vissershuisie 'n paar minute se stap van die hoofstrand af, doen hulle presies dit.
Hugo en Elmien Roux, wat ook 'n drukkery op die dorp besit, het in hulle huis begin bier brou. "Ons het dit vir onsself gedoen," vertel Hugo. "Ons wou bier maak wat ons wil drink as ons laatmiddag op die stoep sit."
Hier is skaars plek vir 'n muis, maar Hugo is in sy element. Hy draai kleppe oop en toe, roer die janskruid (bier voordat dit gegis is) en monitor temperature. Die hele operasie lyk primitief én modern. Tussen die gistenke en elektriese skale speel 'n konfytpot en gasstoof net so 'n belangrike rol. Hugo bottel die bier met die hand en vul die seisoenale bier se etikette in.
Hulle bier – met name soos Weskus Brekfis, Fisker, Hoppy In Love en Moedersmelk – is beskikbaar by verskeie restaurante in die kontrei. Koop gerus 'n paar bottels vir jóú stoep.
Waar? Queens Cottage, Suffrenstraat 4. (Oor Paasnaweek sal hulle gesluit wees op Goeie Vrydag en Paas-Sondag)